23)

Įterpiami šie 52a, 52b ir 52c straipsniai: „52a straipsnis Pagalba 4G ir 5G judriojo ryšio tinklams 1. Pagalba 4G ir 5G judriojo ryšio tinklui diegti yra suderinama su vidaus rinka pagal Sutarties 107 straipsnio 3 dalį ir jai netaikomas Sutarties 108 straipsnio 3 dalyje nustatytas reikalavimas pranešti, jeigu tenkinamos šiame straipsnyje ir I skyriuje nustatytos sąlygos. 2. Tinkamos finansuoti išlaidos yra visos pasyviojo judriojo ryšio tinklo diegimo, valdymo ir eksploatavimo išlaidos. Didžiausia projektui skiriama pagalbos suma nustatoma vykdant konkurencinės atrankos procedūrą pagal 7 dalies a punktą. Jeigu investicija vykdoma pagal 7 dalies b punktą netaikant konkurencinės atrankos procedūros, pagalbos suma negali viršyti tinkamų finansuoti išlaidų ir investicijos veiklos pelno skirtumo. Veiklos pelnas iš tinkamų finansuoti išlaidų atskaitomas ex ante, remiantis pagrįstomis prognozėmis, ir patikrinamas ex post, taikant lėšų susigrąžinimo mechanizmą. 3. 5G investicijos vykdomos vietovėse, kuriose judriojo ryšio tinklai nebuvo įdiegti arba kuriose yra tik judriojo ryšio tinklai, kuriais gali būti palaikomas iki 3G judriojo ryšio paslaugų teikimas, ir kuriose nėra nei 4G, nei 5G judriojo ryšio tinklų arba nėra patikimai planuojama juos įdiegti per trejus metus nuo planuojamos pagalbos priemonės paskelbimo arba per tą patį laikotarpį, kuriuo diegiamas subsidijuojamas tinklas ir kuris negali būti trumpesnis nei dveji metai. Tai patikrinama remiantis žemėlapiais ir rengiant viešas konsultacijas pagal 4 dalį. 4G investicijos vykdomos vietovėse, kuriose judriojo ryšio tinklai nebuvo įdiegti arba kuriose yra tik judriojo ryšio tinklai, kuriais gali būti palaikomas iki 2G judriojo ryšio paslaugų teikimas, ir kuriose nėra nei 3G, nei 4G ar 5G judriojo ryšio tinklų arba nėra patikimai planuojama juos įdiegti per trejus metus nuo planuojamos pagalbos priemonės paskelbimo arba per tą patį laikotarpį, kuriuo diegiamas subsidijuojamas tinklas ir kuris negali būti trumpesnis nei dveji metai. Tai patikrinama remiantis žemėlapiais ir rengiant viešas konsultacijas pagal 4 dalį. 4. 3 dalyje nurodytas žemėlapių ir viešų konsultacijų rengimas turi atitikti visus šiuos reikalavimus: a) rengiant žemėlapius aiškiai nurodomos geografinės tikslinės vietovės, kurioms numatoma taikyti viešosios intervencijos priemones, ir atsižvelgiama į visus esamus judriojo ryšio tinklus, priklausomai nuo investicijų rūšies. Žemėlapiai rengiami ne didesnių kaip 100×100 metrų tinklelių pagrindu. Žemėlapiai visada tikrinami per viešas konsultacijas; b) viešas konsultacijas kompetentinga valdžios institucija rengia atitinkamoje interneto svetainėje (taip pat nacionaliniu lygmeniu) paskelbdama planuojamos priemonės pagrindines charakteristikas ir žemėlapyje nustatytų geografinių tikslinių vietovių sąrašą pagal a punktą. Per viešas konsultacijas suinteresuotųjų šalių prašoma pateikti pastabų dėl priemonės ir pateikti a punkte nurodytos pagrįstos informacijos apie savo judriojo ryšio tinklus, esančius tikslinėje vietovėje arba patikimai suplanuotus įdiegti per trejus metus nuo planuojamos pagalbos priemonės paskelbimo. Jeigu pagalbą teikianti institucija subsidijuojamai infrastruktūrai diegti užtrunka trumpiau arba ilgiau nei trejus metus, vertinant, ar diegtini ankstesniame sakinyje nurodyti tinklai yra patikimai suplanuoti, turi būti taikomas tas pats laikotarpis, kuris negali būti trumpesnis nei dveji metai. Viešos konsultacijos trunka mažiausiai trisdešimt dienų. 5. Siekiant įvykdyti judriojo ryšio tinklų operatorių aprėpties įpareigojimus, kylančius dėl sąlygų, susijusių su teisėmis naudotis 4G ir 5G spektru, į remiamą infrastruktūrą neatsižvelgiama. 6. Remiamu projektu atliekami dideli patobulinimai (esminė permaina), palyginti su judriojo ryšio esamais tinklais arba patikimai suplanuotais įdiegti per trejus metus nuo planuojamos pagalbos priemonės paskelbimo arba per tą patį laikotarpį, kuriuo diegiamas subsidijuojamas tinklas ir kuris pagal 4 dalį negali būti trumpesnis nei dveji metai. Esminė permaina įvyksta, jei įgyvendinus subsidijuojamą intervencinę priemonę vykdomos reikšmingos naujos investicijos į judriojo ryšio tinklą ir dėl subsidijuojamo tinklo rinkoje atsiranda reikšmingų naujų pajėgumų, susijusių su judriojo ryšio paslaugų prieinamumu, pajėgumu, sparta ir konkurencija, palyginti su esamais arba patikimai suplanuotais tinklais. Projektas turi apimti reikšmingas investicijas į pasyviąją infrastruktūrą, viršijančias nedideles investicijas, susijusias tik su aktyviųjų tinklo komponentų atnaujinimu. 7. Pagalba teikiama taip: a) pagalba elektroninių ryšių tinklų ir paslaugų teikėjams skiriama taikant atvirą, skaidrią ir nediskriminacinę konkurencinę atrankos procedūrą, atitinkančią viešųjų pirkimų taisyklių principus ir technologinio neutralumo principą, nedarant poveikio taikytinoms viešųjų pirkimų taisyklėms, remiantis ekonomiškai naudingiausiu pasiūlymu. Konkurencinės atrankos procedūros tikslais pagalbą teikianti institucija iš anksto nustato objektyvius, skaidrius ir nediskriminacinius kokybinius skyrimo kriterijus, kuriuos reikia įvertinti atsižvelgiant į prašomos pagalbos sumą. Taikant panašias kokybės sąlygas pagalba skiriama konkurso dalyviui, kurio prašoma pagalbos suma yra mažiausia; b) kai netaikant konkurencinės atrankos procedūros pagalba teikiama valdžios institucijai, kad ji tiesiogiai arba per vidaus subjektą diegtų ir valdytų pasyvųjį judriojo ryšio tinklą, atitinkamai valdžios institucija arba vidaus subjektas per subsidijuojamą tinklą teikia tik didmenines paslaugas. Valdžios institucija užtikrina, kad tinklo veiklai naudojamų lėšų ir kitų valdžios institucijos turimų lėšų apskaita būtų atskirta. Bet kokia koncesija arba kitas patikėjimas trečiajai šaliai kurti arba eksploatuoti tinklą suteikiamas vykdant atvirą, skaidrią ir nediskriminacinę konkurencinės atrankos procedūrą, atitinkančią viešųjų pirkimų taisyklių principus ir technologinio neutralumo principą, ir nedarant poveikio taikytinoms viešųjų pirkimų taisyklėms, remiantis ekonomiškai naudingiausiu pasiūlymu. 8. Eksploatuojant subsidijuojamą tinklą siūloma kuo platesnė aktyvioji ir pasyvioji didmeninė prieiga pagal 2 straipsnio 139 punktą sąžiningomis ir nediskriminacinėmis sąlygomis. Aktyvioji didmeninė prieiga suteikiama bent septyneriems metams, o didmeninės prieigos prie fizinės infrastruktūros, įskaitant kabelių kanalus ar stulpus, trukmė neribojama. Vienodos prieigos sąlygos taikomos visam subsidijuojamam tinklui, įskaitant tokio tinklo dalis, kuriose buvo naudojami esami infrastruktūros objektai. Prieigos įpareigojimai turi būti vykdomi neatsižvelgiant į jokius subsidijuojamo tinklo nuosavybės, valdymo ar naudojimo pokyčius. Pagalbos kabelių kanalų įrengimui atveju įrengiami pakankamai platūs kanalai, kad jais galėtų naudotis bent visi esami judriojo ryšio tinklų operatoriai. 9. Didmeninės prieigos kaina grindžiama viena iš šių lyginamųjų verčių: i) vidutinėmis paskelbtomis didmeninėmis kainomis, vyraujančiomis kitose palyginamose ir konkurencingesnėse valstybės narės arba Sąjungos vietovėse, arba ii) jei tokių paskelbtų kainų nėra, reguliuojamomis kainomis, kurias nacionalinė reguliavimo institucija jau nustatė arba patvirtino atitinkamoms rinkoms ir paslaugoms, arba iii) jei tokių paskelbtų ar reguliuojamų kainų nėra, nustatant kainas turi būti laikomasi susiejimo su sąnaudomis principo ir metodikos, nustatytos laikantis sektoriaus reguliavimo sistemos. Nedarant poveikio nacionalinės reguliavimo institucijos kompetencijai pagal reguliavimo sistemą, su nacionaline reguliavimo institucija konsultuojamasi dėl prieigos sąlygų, įskaitant kainas, ir dėl ginčų, susijusių su šio straipsnio taikymu. 10. Valstybės narės vykdo kontrolę ir naudoja lėšų susigrąžinimo mechanizmą, jei projektui suteiktos pagalbos suma viršija 10 mln. EUR. 11. Valstybės finansuojamą 4G arba 5G tinklą naudoti fiksuotosios belaidės prieigos paslaugoms teikti leidžiama tik taip: a) vietovėse, kuriose nėra tinklo, galinčio patikimai užtikrinti ne mažesnę kaip 30 Mbps atsisiuntimo spartą, ar kuriose jis būtų patikimai suplanuotas įdiegti per trejus metus nuo planuojamos pagalbos priemonės paskelbimo arba per tą patį laikotarpį, kuriuo diegiamas subsidijuojamas tinklas ir kuris negali būti trumpesnis nei dveji metai, jeigu laikomasi visų šių sąlygų: i) rengiant žemėlapius ir viešas konsultacijas taip pat atsižvelgiama į esamus arba patikimai suplanuotus fiksuotojo plačiajuosčio ryšio tinklus, kaip nustatyta pagal 52 straipsnio 4 dalį; ii) remiamu 4G arba 5G fiksuotosios belaidės prieigos sprendimu galima patikimai užtikrinti ne mažesnę kaip 30 Mbps atsisiuntimo spartą ir bent dvigubą atsisiuntimo ir išsiuntimo spartą, palyginti su tose vietovėse esančiais arba patikimai suplanuotais įdiegti fiksuotojo ryšio tinklais; b) vietovėse, kuriose nėra tinklo, galinčio patikimai užtikrinti ne mažesnę kaip 100 Mbps atsisiuntimo spartą, ar kuriose jis būtų patikimai suplanuotas įdiegti per trejus metus nuo planuojamos pagalbos priemonės paskelbimo arba per tą patį laikotarpį, kuriuo diegiamas subsidijuojamas tinklas ir kuris negali būti trumpesnis nei dveji metai, jeigu laikomasi visų šių sąlygų: i) rengiant žemėlapius ir viešas konsultacijas taip pat atsižvelgiama į esamus arba patikimai suplanuotus fiksuotojo plačiajuosčio ryšio tinklus, kaip nustatyta pagal 52 straipsnio 4 dalį; ii) remiamu 4G arba 5G fiksuotosios belaidės prieigos sprendimu galima patikimai užtikrinti ne mažesnę kaip 300 Mbps atsisiuntimo ir 100 Mbps išsiuntimo spartą, taip pat bent dvigubą atsisiuntimo ir išsiuntimo spartą, palyginti su tose vietovėse esančiais arba patikimai suplanuotais įdiegti fiksuotojo ryšio tinklais. 52b straipsnis Pagalba bendro intereso transeuropinio skaitmeninio ryšio infrastruktūros projektams 1. Pagalba bendro intereso transeuropinio skaitmeninio ryšio infrastruktūros projektams, kurie finansuojami pagal Reglamentą (ES) 2021/1153 arba kuriems kaip kokybės ženklas pagal tą reglamentą suteiktas pažangumo ženklas, yra suderinama su vidaus rinka pagal Sutarties 107 straipsnio 3 dalį ir jai netaikomas Sutarties 108 straipsnio 3 dalyje nustatytas reikalavimas pranešti, jeigu tenkinamos šiame straipsnyje ir I skyriuje nustatytos sąlygos. 2. Projektai turi atitikti visas 3 dalyje nustatytas bendrąsias suderinamumo sąlygas. Be to, jie turi būti priskirti vienai iš 4 dalyje nurodytų tinkamų finansuoti projektų kategorijų ir atitikti visas toje dalyje atitinkamai kategorijai nustatytas specialias suderinamumo sąlygas. 1 dalyje numatyta išimtis taikoma tik projektams, susijusiems tik su 4 dalyje kiekvienai atitinkamai kategorijai nurodytais elementais ir subjektais. 3. Bendrosios suderinamumo sąlygos yra šios: a) pagalbos gavėjas iš nuosavų išteklių arba iš išorės be jokios viešosios finansinės paramos gautų lėšų turi teikti finansinį įnašą, kuris sudaro bent 25 % tinkamų finansuoti išlaidų. Kai 25 % pagalbos gavėjo įnašas teikiamas iš išorės lėšų per investavimo platformą, kurioje derinami įvairūs finansavimo šaltiniai, sąlyga, kad išorės lėšos neturi apimti jokios viešosios finansinės paramos, kaip nustatyta pirmesniame sakinyje, pakeičiama reikalavimu, kad platformoje būtų bent 30 % privačių investicijų; b) pagalbos skyrimo reikalavimus atitinka tik pagal Reglamentą (ES) 2021/1153 tinkamos finansuoti investicinės išlaidos, skirtos infrastruktūrai įdiegti; c) projektą vienu iš toliau nurodytų būdų laikydamiesi Reglamento (ES) 2021/1153 turi atrinkti: i) Komisijos paskirtas nepriklausomas finansų tarpininkas, remdamasis bendrai sutartomis investavimo gairėmis; ii) Komisija aiškiais, skaidriais ir nediskriminaciniais kriterijais grindžiamo konkurencinio konkurso būdu; iii) Komisijos paskirti nepriklausomi ekspertai; d) projektu turi būti sudaromos sąlygos užtikrinti, kad ryšio pajėgumai būtų didesni negu tai, ko reikalaujama pagal esamus teisinius įpareigojimus, pavyzdžiui, susijusius su teise naudoti spektrą; e) projektu turi būti užtikrinta atvira trečiosios šalies didmeninė prieiga, įskaitant atsiejimą sąžiningomis, pagrįstomis ir nediskriminacinėmis sąlygomis atitinkamai pagal 52 straipsnio 7 ir 8 dalis arba 52a straipsnio 8 ir 9 dalis. 4. Tinkamų finansuoti projektų kategorijos ir jiems taikomos specialiosios suderinamumo sąlygos yra šios: a) visas šias specialiąsias sąlygas atitinkančios investicijos į 5G koridoriaus tarpvalstybinės atkarpos diegimą transporto koridoriuje, nurodytame transeuropinio transporto tinklo gairėse, nustatytose Reglamente (ES) Nr. 1315/2013 (TEN-T koridoriai): i) projektą sudaro 5G koridoriaus tarpvalstybinė atkarpa, kuri kerta dviejų ar daugiau valstybių narių sienas arba bent vienos valstybės narės ir bent vienos Europos ekonominės erdvės šalies sieną; ii) visos valstybėje narėje esančios 5G koridorių tarpvalstybinės atkarpos negali sudaryti daugiau kaip 15 % viso 5G koridorių, kuriems netaikomi jokie galiojantys teisiniai įpareigojimai, pavyzdžiui, susiję su teise naudoti spektrą, ilgio transeuropiniame pagrindiniame transporto tinkle toje valstybėje narėje. Išimties tvarka, jei valstybė narė pritaria tarpvalstybinių 5G koridorių diegimui jos transeuropiniame visuotiniame transporto tinkle, visos valstybėje narėje esančios 5G koridorių tarpvalstybinės atkarpos negali sudaryti daugiau kaip 15 % viso 5G koridorių, kuriems netaikomi jokie galiojantys teisiniai įpareigojimai, pavyzdžiui, susiję su teise naudoti spektrą, ilgio transeuropiniame visuotiniame transporto tinkle toje valstybėje narėje; iii) projektu užtikrinamos reikšmingos naujos investicijos į susietojo ir automatizuoto judumo paslaugoms teikti tinkamą 5G judriojo ryšio tinklą, viršijančios nedideles investicijas, susijusias tik su aktyviųjų tinklo komponentų atnaujinimu; iv) pagal projektą naujos pasyviosios infrastruktūros diegimas remiamas tik tuo atveju, jei esamos pasyviosios infrastruktūros pakartotinai panaudoti negalima; b) visas toliau nurodytas specialiąsias sąlygas atitinkančios investicijos į diegimą visos Europos terabitinio pagrindinio tinklo tarpvalstybinės atkarpos, kuri, sujungdama tam tikrus kompiuterijos įrenginius, superkompiuterijos įrenginius ir duomenų infrastruktūros objektus, padeda siekti Europos našiosios kompiuterijos bendrosios įmonės tikslų: i) projektu diegiami arba įsigyjami ryšio objektai, įskaitant neatimamas naudojimo teises, nenaudojamas šviesolaidžio skaidulas ar įrangą, skirti diegti visos Europos pagrindinio tinklo tarpvalstybinei atkarpai, kuri, užtikrindama ne mažesnės kaip 1 Tbps spartos nevaržomą tiesioginį ryšį, leidžia sujungti bent dviejų kompiuterijos įrenginių, superkompiuterijos įrenginių arba duomenų infrastruktūros objektus, kurie: 1) yra pagal Tarybos reglamentą (ES) 2018/1488 (*) įsteigtos Europos našiosios kompiuterijos bendrosios įmonės prieglobos paslaugą teikiantys subjektai arba mokslinių tyrimų infrastruktūros objektai ir kiti kompiuterijos ir duomenų infrastruktūros objektai, padedantys įgyvendinti pavyzdines mokslinių tyrimų iniciatyvas ir uždavinius, nustatytus Europos Parlamento ir Tarybos reglamente (ES) 2021/695 (**) ir Tarybos reglamente (EB) Nr. 723/2009*** ir padedančius siekti našiosios kompiuterijos bendrosios įmonės tikslų, ir 2) yra ne mažiau kaip dviejose valstybėse narėse arba bent vienoje valstybėje narėje ir bent vienoje Europos mokslinių tyrimų erdvės narėje; ii) projektu užtikrinamos reikšmingos naujos investicijos į pagrindinį tinklą, viršijančios nedideles investicijas, pavyzdžiui, susijusias tik su programinės įrangos atnaujinimu arba licencijavimu; iii) ryšio objektai įsigyjami vykdant viešuosius pirkimus; iv) pagal projektą naujos pasyviosios infrastruktūros diegimas remiamas tik tuo atveju, jei esamos pasyviosios infrastruktūros pakartotinai panaudoti negalima; c) visas toliau nurodytas specialiąsias sąlygas atitinkančios investicijos į pagrindinio tinklo tarpvalstybinės atkarpos, sujungiančios tam tikrų socialinę ir ekonominę pažangą skatinančių subjektų debesijos infrastruktūros objektus diegimą: i) projektu sujungiami socialinę ir ekonominę pažangą skatinančių subjektų, kurie yra viešojo administravimo institucijos arba viešieji ar privatieji subjektai, kuriems pavesta teikti visuotinės svarbos paslaugas arba visuotinės ekonominės svarbos paslaugas, kaip apibrėžta Sutarties 106 straipsnio 2 dalyje, debesijos infrastruktūros objektai; ii) projektą sudaro naujų tarpvalstybinių pagrindinių tinklų, kurie 1) kerta dviejų ar daugiau valstybių narių sienas arba 2) kerta bent vienos valstybės narės ir bent vienos Europos ekonominės erdvės šalies sieną, diegimo tarpvalstybinė atkarpa arba reikšmingas esamų tinklų atnaujinimas; iii) projektas apima bent du reikalavimus atitinkančius socialinę ir ekonominę pažangą skatinančius subjektus pagal i punktą, kurių kiekvienas veikia skirtingose valstybėse narėse arba vienoje valstybėje narėje ir vienoje Europos ekonominės erdvės šalyje; iv) projektu užtikrinamos reikšmingos naujos investicijos į pagrindinį tinklą, viršijančios nedideles investicijas, pavyzdžiui, susijusias tik su programinės įrangos atnaujinimu arba licencijavimu. Pagal projektą turi būti įmanoma patikimai užtikrinti simetrinę atsisiuntimo ir išsiuntimo spartą, kuri yra ne mažesnė kaip 10 Gbps kartotiniai; v) pagal projektą naujos pasyviosios infrastruktūros diegimas remiamas tik tuo atveju, jei esamos pasyviosios infrastruktūros pakartotinai panaudoti negalima; d) visas šias specialiąsias sąlygas atitinkančios investicijos į povandeninio kabelinio tinklo diegimą: i) projektą sudaro povandeninio kabelinio tinklo tarpvalstybinė atkarpa, kuri 1) kerta dviejų ar daugiau valstybių narių sienas arba 2) kerta bent vienos valstybės narės ir bent vienos Europos ekonominės erdvės šalies sieną. Kitu atveju pagalbą gaunantis subjektas užtikrina tik didmeninių paslaugų teikimą, o remiama infrastruktūra pagerina Europos atokiausių regionų, užjūrio teritorijų ar salų regionų ryšį net vienoje valstybėje narėje; ii) projektas neturi būti susijęs su maršrutais, kurie jau aptarnaujami ne mažiau kaip dviejų esamų ar patikimai planuojamų pagrindinių infrastruktūros objektų; iii) projektu užtikrinamos reikšmingos naujos investicijos į povandeninį kabelinį tinklą, įdiegiant naują povandeninį kabelį arba jungtį su esamu povandeniniu kabeliu, sprendžiant perteklinio tinklo problemas ir neapsiribojant nedidelėmis investicijomis. Pagal projektą turi būti įmanoma patikimai užtikrinti simetrinę atsisiuntimo ir išsiuntimo spartą, kuri yra ne mažesnė kaip 1 Gbps; iv) pagal projektą naujos pasyviosios infrastruktūros diegimas remiamas tik tuo atveju, jei esamos pasyviosios infrastruktūros pakartotinai panaudoti negalima. 52c straipsnis Ryšio paslaugoms finansuoti skirti čekiai 1. Pagalba vartotojams ryšio paslaugoms finansuoti skirtų čekių forma, kuria siekiama palengvinti nuotolinį darbą, nuotolines švietimo ir mokymo paslaugas, arba kuri teikiama MVĮ, yra suderinama su vidaus rinka pagal Sutarties 107 straipsnio 3 dalį ir jai netaikomas Sutarties 108 straipsnio 3 dalyje nustatytas reikalavimas pranešti, jeigu tenkinamos šiame straipsnyje ir I skyriuje nustatytos sąlygos. 2. Čekių schemos trukmė neturėtų viršyti 24 mėnesių. 3. Reikalavimus atitinka šių kategorijų čekių schemos: a) čekių schemos, kuriomis vartotojai gali naudotis norėdami užsakyti naują plačiajuosčio interneto prieigos paslaugą arba atnaujinti turimą mažiausiai 30 Mbps atsisiuntimo spartos paslaugos abonementą, su sąlyga, kad visi elektroninių ryšių paslaugų teikėjai, galintys patikimai užtikrinti mažiausiai 30 Mbps atsisiuntimo spartą, atitinka čekių schemos reikalavimus, o čekiai neskiriami norint keisti paslaugų teikėjus, jei jie užtikrina tokią pačią spartą arba jei atnaujinamas turimas mažiausiai 30 Mbps atsisiuntimo spartos paslaugos abonementas; b) čekių schemos, kuriomis MVĮ gali naudotis norėdamos užsakyti naują plačiajuosčio interneto prieigos paslaugą arba atnaujinti turimą mažiausiai 100 Mbps atsisiuntimo spartos paslaugos abonementą, su sąlyga, kad visi paslaugų teikėjai, galintys patikimai užtikrinti mažiausiai 100 Mbps atsisiuntimo spartą, atitinka čekių schemos reikalavimus, o čekiai neskiriami norint keisti paslaugų teikėjus, jei jie užtikrina tokią pačią spartą arba jei atnaujinamas turimas mažiausiai 100 Mbps atsisiuntimo spartos paslaugos abonementas. 4. Čekiais padengiama iki 50 % visų diegimo išlaidų ir mėnesinio mokesčio už 3 dalyje nurodytos spartos plačiajuosčio interneto prieigos paslaugos abonementą atskirai arba kaip už paslaugų paketo dalį, į kurią įeina bent 3 dalyje nurodytai spartai užtikrinti būtinas galinis įrenginys (modemas/maršruto parinktuvas). Čekį valdžios institucijos apmoka tiesiogiai galutiniams paslaugų gavėjams arba tiesiogiai galutinių paslaugų gavėjų pasirinktam paslaugų teikėjui; tokiu atveju čekio suma išskaičiuojama iš galutinių paslaugų gavėjų sąskaitos faktūros. 5. Čekiais vartotojai arba MVĮ gali naudotis tik tose vietovėse, kuriose yra bent vienas veikiantis tinklas, galintis patikimai užtikrinti 3 dalyje nurodytą spartą; tai patikrinama remiantis žemėlapiais ir rengiant viešas konsultacijas. Rengiant žemėlapius ir viešas konsultacijas nustatomos geografinės tikslinės vietovės, kuriose veiktų bent vienas tinklas, galintis patikimai užtikrinti 3 dalyje nurodytą spartą čekių schemos galiojimo laikotarpiu, nustatomi toje vietovėje veiklą vykdantys reikalavimus atitinkantys paslaugų teikėjai ir renkama informacija jų rinkos daliai apskaičiuoti. Žemėlapiai rengiami i) laidinio fiksuotojo ryšio tinklams adresų lygmeniu pagal aprėpiamus objektus ir ii) fiksuotosios belaidės prieigos tinklams arba judriojo ryšio tinklams adresų lygmeniu pagal aprėpiamus objektus arba ne didesnių kaip 100×100 metrų tinklelių pagrindu. Žemėlapiai visada tikrinami per viešas konsultacijas. Viešas konsultacijas kompetentinga valdžios institucija rengia atitinkamoje interneto svetainėje (taip pat nacionaliniu lygmeniu) paskelbdama planuojamos priemonės pagrindines charakteristikas ir žemėlapyje nustatytų geografinių tikslinių vietovių sąrašą. Per viešas konsultacijas suinteresuotųjų šalių prašoma pateikti pastabų dėl priemonės projekto ir pagrįstos informacijos apie savo turimus tinklus, galinčius patikimai užtikrinti 3 dalyje nurodytą spartą. Viešos konsultacijos trunka mažiausiai trisdešimt dienų. 6. Čekių schema turi atitikti technologinio neutralumo principą, t. y. čekius turi būti galima panaudoti visų operatorių, galinčių patikimai užtikrinti 3 dalyje nurodytą spartą esamu plačiajuosčio ryšio tinklu, paslaugų abonementams, nepriklausomai nuo taikomų technologijų. Kad vartotojams arba MVĮ būtų lengviau pasirinkti, internete skelbiamas reikalavimus atitinkančių paslaugų teikėjų kiekvienoje geografinėje tikslinėje vietovėje sąrašas, o kiekvienas suinteresuotas paslaugų teikėjas turi turėti galimybę teikti paraišką dėl įtraukimo į tą sąrašą remiantis aiškiais, skaidriais ir nediskriminaciniais kriterijais. 7. Kad atitiktų reikalavimus, tais atvejais, kai plačiajuosčio interneto prieigos paslaugos teikėjas yra vertikaliai integruotas ir jo mažmeninės rinkos dalis viršija 25 %, jis bet kuriam elektroninių ryšių paslaugų teikėjui atitinkamoje didmeninės prieigos rinkoje turi pasiūlyti bent vieną didmeninės prieigos produktą, galintį užtikrinti, kad prieigos siekiantis subjektas galėtų atvirai, skaidriai ir nediskriminacinėmis sąlygomis patikimai teikti 3 dalyje nurodytos spartos mažmeninę paslaugą. Didmeninės prieigos kaina nustatoma remiantis viena iš šių lyginamųjų verčių: i) vidutinėmis paskelbtomis didmeninėmis kainomis, vyraujančiomis kitose palyginamose ir konkurencingesnėse valstybės narės arba Sąjungos vietovėse, arba ii) jei tokių paskelbtų kainų nėra, reguliuojamomis kainomis, kurias nacionalinė reguliavimo institucija jau nustatė arba patvirtino atitinkamoms rinkoms ir paslaugoms, arba iii) jei tokių paskelbtų ar reguliuojamų kainų nėra, nustatant kainas turi būti laikomasi susiejimo su sąnaudomis principo ir metodikos, nustatytos laikantis sektoriaus reguliavimo sistemos. Nedarant poveikio nacionalinės reguliavimo institucijos kompetencijai pagal reguliavimo sistemą, su nacionaline reguliavimo institucija konsultuojamasi dėl prieigos sąlygų, įskaitant kainas, ir dėl ginčų, susijusių su šio straipsnio taikymu. (*) 2018 m. rugsėjo 28 d. Tarybos reglamentas (ES) 2018/1488 dėl Europos našiosios kompiuterijos bendrosios įmonės sukūrimo (OL L 252, 2018 10 8, p. 1)." (**) 2021 m. balandžio 28 d. Europos Parlamento ir Tarybos reglamentas (ES) 2021/695, kuriuo sukuriama bendroji mokslinių tyrimų ir inovacijų programa „Europos horizontas“, nustatomos su ja susijusios dalyvavimo ir sklaidos taisyklės ir panaikinami reglamentai (ES) Nr. 1290/2013 ir (ES) Nr. 1291/2013 (OL L 170, 2021 5 12, p. 1).“;"